Europos Parlamento ir Tarybos direktyva 2000/62/EB
2000 m. spalio 10 d.
iš dalies keičianti Tarybos direktyvą 96/49/EB dėl valstybių narių teisės aktų, susijusių su pavojingų krovinių vežimu geležinkeliais, suderinimo
EUROPOS SĄJUNGOS EUROPOS PARLAMENTAS IR TARYBA,
atsižvelgdami į Europos bendrijos steigimo sutartį, ypač jos 71 straipsnio 1 dalies c punktą,
atsižvelgdami į Komisijos pasiūlymą [1],
atsižvelgdami į Ekonomikos ir socialinių reikalų komiteto nuomonę [2],
pasitarę su Regionų komitetu,
laikydamiesi Sutarties 251 straipsnyje nustatytos tvarkos [3],
kadangi:
(1) Siekiant leisti Europos standartizacijos komitetui (CEN) užbaigti tam tikrą talpyklų ir cisternų standartizavimo darbą, Direktyva 96/49/EB [4] nustatė pereinamojo laikotarpio nuostatas, kurios galiojo iki 1999 m. sausio 1 d.; šis darbas dar neužbaigtas.
(2) Transporto įranga, kuriai taikomas Direktyvos 96/49/EB 5 straipsnio 2 dalyje c punkte numatytas nukrypimas, turėtų būti geriau apibrėžta.
(3) Norint valstybėms narėms tam tikrą nustatytą laiką leisti naudoti geležinkelio vagonus ir cisternas, kurios neatitinka naujos Direktyvos 96/49/EB priedo nuostatos, turėtų būti numatyta pereinamojo laikotarpio nuostata, taikytina geležinkelio vagonams ir cisternoms, pagamintoms 1997 m. sausio 1 d. ar vėliau, naudojamoms tik nacionaliniam vežimui.
(4) Direktyvos 96/49/EB 6 straipsnio 4 dalyje nustatyti terminai tam tikrai įrangai turėtų būti paankstinti; nustatant atitinkamą įrangą ir vėliausią Direktyvos 96/49/EB taikymo datą turėtų būti laikomasi tos direktyvos 9 straipsnyje numatytos tvarkos.
(5) Direktyvos 96/49/EB 6 straipsnio 9, 11 ir 14 dalyse numatytiems nukrypimams turėtų būti taikoma tos direktyvos 9 straipsnyje nustatyta tvarka.
(6) Priemonės, kurių reikia šiai Direktyvai įgyvendinti, turėtų būti priimtos pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais vykdomaisiais įgaliojimais tvarką [5].
(7) Sąlygos, kuriomis vežimo operacijos gali būti laikomos ad hoc vežimo operacijomis, turėtų būti konkrečiai nurodytos.
(8) Direktyva 96/49/EB turėtų būti atitinkamai iš dalies pakeista,
PRIĖMĖ ŠIĄ DIREKTYVĄ:
1 straipsnis
Šiuo straipsniu Direktyva 96/49/EB iš dalies keičiama taip:
1. 5 straipsnio 2 dalies c punkte žodžiai "medžiagų, skirtų naudoti … eksploatacinės temperatūros" pakeičiami "medžiagų, naudojamų plastikinėms pakuotėms, cisternoms ir jų įrangai, skirtų naudoti … eksploatacinės temperatūros";
2. 6 straipsnis iš dalies keičiamas taip:
a) straipsnio 3 dalis pakeičiama taip:
"3. Savo teritorijoje valstybė narė gali leisti naudoti vagonus, pagamintus iki 1997 m. sausio 1 d., kurie neatitinka šios direktyvos nuostatų, bet buvo pagaminti pagal 1996 m. gruodžio 31 d. galiojusias nacionalines nuostatas, jei tokie vagonai yra prižiūrimi pagal saugos reikalavimus.
Talpyklas ir vagonus, pagamintus 1997 m. sausio 1 d. ir vėliau, kurie neatitinka priedo reikalavimų, bet buvo pagaminti pagal šios direktyvos reikalavimus, galiojusius jų pagaminimo dieną, galima ir toliau naudoti nacionaliniam vežimui iki 9 straipsnyje numatyta tvarka nustatytos datos.";
b) 4 dalyje:
- pirmajame sakinyje "1998 m. gruodžio 31 d." keičiama "2001 m. birželio 30 d.", o antrame sakinyje "1999 m. sausio 1 d." keičiama "2001 m. liepos 1 d.",
- įterpiamos tokios pastraipos:
"Datos 2001 m. birželio 30 d. ir 2001 m. liepos 1 d. paankstinamos, taikant jas talpykloms ir cisternoms, kurioms nėra jokių detaliau išdėstytų techninių reikalavimų arba kurių atžvilgiu priede nėra pakankamų nuorodų į atitinkamus Europos standartus.
Antroje pastraipoje minėtos talpyklos ir cisternos ir vėliausia data, kada ši direktyva turi būti taikoma šioms talpykloms ir cisternoms, nustatomos 9 straipsnyje numatyta tvarka.";
c) straipsnio 9 dalis pakeičiama taip:
"9. Iš anksto, ne vėliau kaip 2002 m. gruodžio 31 d. arba per dvejus metus nuo paskutinės šios direktyvos iš dalies pakeistos priedo redakcijos taikymo dienos pranešusios Komisijai, valstybės narės gali priimti ne tokias griežtas kaip priede nuostatas, taikytinas jų teritorijoje vežant tik nedidelius tam tikrų pavojingų krovinių kiekius, išskyrus didelio ar vidutinio radioaktyvumo lygio medžiagas.
Šie nukrypimai taikomi be jokios diskriminacijos.
Nepaisant to, kas pasakyta pirmiau, valstybės narės, iš anksto pranešusios Komisijai, gali bet kuriuo metu priimti panašias į kitų valstybių narių priimtas nuostatas su nuoroda į šią straipsnio dalį.
Komisija išnagrinėja, ar laikomasi šioje straipsnio dalyje nustatytų sąlygų, ir 9 straipsnyje numatyta tvarka sprendžia, ar atitinkamos valstybės narės gali taikyti šiuos nukrypimus.";
d) straipsnio 10 dalis pakeičiama taip:
"10. Valstybės narės gali išduoti leidimus, galiojančius tik jų teritorijoje, vykdyti ad hoc pavojingų krovinių vežimą, kuris yra arba draudžiamas pagal priedo nuostatas, arba vykdomas sąlygomis, kurios skiriasi nuo priede nustatytų sąlygų, jei tokios ad hoc vežimo operacijos yra aiškiai apibrėžtos ir jų trukmė apribota.";
e) straipsnio 11 dalis keičiama taip:
"11. Iš anksto pranešusios Komisijai, valstybės narės gali leisti tam tikrais nustatytais maršrutais savo teritorijoje reguliariai vežti pavojingus krovinius, sudarančius apibrėžto pramoninio proceso dalį, kuriuos priedo nuostatos draudžia arba kurie yra vežami skirtingomis sąlygomis nei nurodyta priede, kai toks vežimas yra vietinio pobūdžio ir atidžiai kontroliuojamas pagal aiškiai nustatytus reikalavimus.
Komisija išnagrinėja, ar laikomasi pirmoje pastraipoje nustatytų reikalavimų, ir 9 straipsnyje numatyta tvarka sprendžia, ar atitinkamos valstybės narės gali leisti tokį vežimą.";
f) straipsnio 14 dalis pakeičiama taip:
"14. Iš anksto pranešusios Komisijai, valstybės narės gali leisti vežti pavojingus krovinius, taikant ne tokias griežtas sąlygas kaip nustatyta priede, jei jie vežami trumpais nuotoliais, neišeinant iš uostų, oro uostų ar įmonės teritorijos ribų.
Komisija išnagrinėja, ar laikomasi pirmoje pastraipoje nustatytų reikalavimų ir 9 straipsnyje numatyta tvarka sprendžia, ar atitinkamos valstybės narės gali leisti tokį vežimą.";
3. straipsnis pakeičiamas taip:
"9 straipsnis
1. Komisijai padeda Pavojingų krovinių vežimo komitetas, įkurtas pagal Direktyvos 94/55/EB [6] 9 straipsnį.
2. Darant nuorodą į šį straipsnį, taikomi Sprendimo 1999/468/EB 5 ir 7 straipsniai, atsižvelgiant į jo 8 straipsnio nuostatas.
Sprendimo 1999/468/EB 5 straipsnio 6 dalyje minėto laikotarpio trukmė - trys mėnesiai.
3. Komitetas priima savo darbo tvarkos taisykles."
2 straipsnis
1. Valstybės narės priima įstatymus ir kitus teisės aktus, kurie, įsigalioję iki 2001 m. gegužės 1 d., įgyvendina šią direktyvą. Apie tai jos nedelsdamos praneša Komisijai.
Valstybės narės, patvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinių įstatymų pagrindinių nuostatų tekstus.
3 straipsnis
Ši direktyva įsigalioja jos paskelbimo Europos Bendrijų oficialiajame leidinyje dieną.
4 straipsnis
Ši direktyva skirta valstybėms narėms.
Priimta Liuksemburge, 2000 m. spalio 10 d.